Store prisforskjeller på veterinærtjenester
Det er store prisforskjeller hos ulike veterinærer og dyreklinikker. Om hunden din trenger en tannrens, kan prisen variere mellom 1900,- og 5000,- kroner. Hva skyldes de enorme prisforskjellene? Det finnes et bredt utvalg av dyreklinikker i Norge. Tjenestene strekker seg fra små lokale klinikker med en håndfull ansatte til store dyresykehus eid av utenlandske investorer.  Om man tar en titt på prislistene til ulike aktører, fremstår det som om like tjenester blir tilbudt til vidt forskjellige priser. Hva tilbyr egentlig de ulike aktørene, og hva skyldes prisforskjellene? Eksempler på prisforskjeller: Ønsker å gjøre veterinærtjenester tilgjengelig for flere  Christian Fantoft Magnesen har tolv års erfaring som veterinær. I tillegg har han etterutdanning med spesialisering på tannbehandling og bløtvevskirurgi. Veterinæren startet nylig klinikken “Friske dyr” i Oslo. Der koster en tannrens for hund 1900 kroner.  Magnesen mener lavere priser er med på å tilgjengeliggjøre god dyrevelferd for flere dyreeiere.  Veterinæren ønsker å opprettholde et rimelig tilbud til sine kunder. Han understreker at prisene ikke skal gå på bekostning av å drive klinikken på en trygg og god måte. Magnesen drifter selv klinikken, som han åpnet for tre uker siden. Han har for øyeblikket én ansatt. Snart skal han ansette to nye veterinærer.  – Hos oss er det ingen mellomledere eller stor administrasjon som skal lønnes. Det gjør at vi kan holde prisene nede, forteller veterinæren. Han forteller at de større veterinærklinikkene ofte har tilgang på svært kostbart utstyr og en rekke spesialister. Det gjør at de kan tilby et bredere utvalg av tjenester. Men det fører også til at driften blir dyrere, og at prisene blir høyere.  Veterinæren tilbyr en rekke grunnleggende helsetjenester. Om et kjæledyr trenger mer avansert hjelp enn han kan tilby, henviser han det videre til spesialister.  Klinikkeieren tror det er viktig at det eksisterer mindre aktører som jobber for å tilby «enklere» tjenester til rimeligere priser. Han er redd for at høye priser fører til at dyreeiere ikke følger opp dyrene sine godt nok. Kan være forskjell på tjenester som virker like Evidensia er Europas største veterinærkjede, med over 2500 dyreklinikker i over 20 land. På «Evidensia Oslo Dyresykehus» koster en tannrens for hund 4998 kroner, altså 3098 kroner mer enn hos konkurrenten «Friske dyr». Monica Heggelund er fagansvarlig veterinær i Evidensia Norge. Hun forteller at dyresykehusets priser er et resultat av kostnaden av å drive klinikken etter en høy standard.  – Det gjelder alt fra tilgjengelighet, kompetanse, utstyrsnivå, åpningstider, arbeidsforhold, metodevalg, ulike kvalitetssikringssystemer og mye mer, forteller hun. Hun mener det kan være store forskjeller på hvordan ulike klinikker praktiserer. Heggelund forteller at forskjeller kan bestå i at et inngrep, som for eksempel tanntrekk, utføres av ufaglært personell med bedøvelse et sted. Mens samme prosedyre utføres av faglært personell med formell etterutdanning, full narkose og avansert overvåking et annet sted. Ifølge veterinæren benytter Evidensia Oslo Dyresykehus over gjennomsnittlig avansert utstyr. Hun forteller at klinikken har et høyt antall spesialister og at mange av veterinærene har formelle etterutdanninger.  Hvordan skal dyreeiere velge riktig klinikk? Bente Akselsen er president i Veterinærforeningen. Hun har selv lang erfaring som veterinær.  Akselsen forteller at både store dyresykehus, som tilbyr avanserte tjenester, og små rimeligere veterinærkontor, kan være gode alternativer. Avhengig av hva dyreeier foretrekker og har tilgang til der de bor.  Når man skal velge veterinær eller klinikk bør man sette seg inn i hva de kan tilby og hvordan det samsvarer med det man ønsker. – Drar du på et større dyresykehus, har du direkte tilgang til et større tilbud av tjenester. Men ønsker du enklere tjenester kan man velge mindre veterinærkontorer, og henvises til mer avanserte klinikker ved behov. Presidenten i veterinærforeningen mener at god kommunikasjon mellom veterinær og dyreeier er nøkkelen. Dialog om dyrets tilstand, behov og muligheter er viktig om man skal gjøre gode valg for behandling.  Aftenposten har kontaktet Anicura i forbindelse med denne saken. Anicura ble spurt om å kommentere hva som ligger bak deres priser, men har ikke svart på henvendelsen.
Prisen for tannrens for hunder kan variere fra 1900-5000 kr hos ulike dyreklinikker i Norge. De mindre dyreklinikkene kan ofte tilby rimeligere priser og vil henvise til spesialister ved behov for mer avanserte tjenester.  Store dyresykehus har dyrere drift, men tilbyr et bredere utvalg av tjenester med spesialister og avansert utstyr.